Document ID: 31995L0031

Direktiva Komisije 95/31/ES
z dne 5. julija 1995
o določitvi posebnih meril čistosti sladil za uporabo v živilih
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila spremenjena z Direktivo 94/34/ES [2], in zlasti člena 3(3)(a) direktive,
po posvetu s Znanstvenim odborom za hrano,
ker je treba določiti merila čistosti vseh sladil, navedenih v Direktivi Evropskega parlamenta in Sveta 94/35/ES z dne 30. junija 1994 o sladilih za živila [3];
ker je treba upoštevati specifikacije in analizne postopke za sladila, kakršne določata Codex Alimentarius in Skupni strokovni odbor FAO/WHO za aditive za živila (JECFA);
ker je aditive za živila, pripravljene s proizvodnimi postopki ali iz začetnih snovi, ki se znatno razlikujejo od aditivov, ki jih je Znanstveni odbor za hrano že ovrednotil, ali se razlikujejo od aditivov, navedenih v tej direktivi, treba predložiti v ovrednotenje Znanstvenemu odboru za hrano zaradi celostnega ovrednotenja s poudarkom na merilih čistosti;
ker so ukrepi, predvideni s to direktivo, v skladu z mnenjem Stalnega odbora za živila,
SPREJELA NASLEDNJO DIREKTIVO:
Člen 1
1. Merila čistosti iz člena 3(3)(a) Direktive 89/107/EGS za sladila navedena v Direktivi 94/35/ES, so določena v Prilogi.
2. Merila čistosti za E 420 (i), E 420 (ii) in E 421, navedena v prilogi k tej direktivi, nadomestijo merila čistosti za navedene snovi iz Priloge k Direktivi Sveta 78/663/EGS [4].
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. julija 1996. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Živila, ki so že na trgu ali so bila označena pred tem dnem in ki niso v skladu s to direktivo, je dovoljeno prodajati, dokler se zaloge ne porabijo.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 5. julija 1995

Labels: 0
3
15
17